Robot Rubik kubigini 3,2 soniyada yig‘ib, rekord o‘rnatdi

Britaniyalik muhandislar Mayk Dobson va Devid Gildey tomonidan yaratilgan CubeStormer 3 roboti Rubik kubigini 3,253 sekundda yig‘ib, dunyo rekordini o‘rnatdi. Bu haqda Business Wire xabar berdi.

CubeStormer 3 15-mart kuni Birmingemda bo‘lib o‘tgan The Big Bang Fair texnologiyalar festivalida ham robotlar, ham odamlar orasida eng yaxshi ko‘rsatkichga ega bo‘ldi. Robotlar ichida avvalgi rekord CubeStormer 2’ga tegishli edi. U ham Dobson va Gildey tomonidan yasalgan.

Odamlar ichida esa gollandiyalik Mets Valk Rubik kubigini 5,5 soniyada yig‘ib, rekordchiga aylangan edi.
CubeStormer 3 boshqotirmani Lego Mindstorm EV3 konstruktori qismlaridan tashkil topgan to‘rtta “qo‘li” orqali yig‘adi. Uning “miyasi” rolini esa Samsung Galaxy S4 bajaradi. Kubik qurilma kamerasi yordamida suratga olinadi, so‘ng smartfonga o‘rnatilgan dastur suratni tahlil qilib, yechimni topadi va “qo‘llar”ga buyruq yuboradi.